
Comisia pentru drepturile omului, culte 

şi problemele minorităţilor naţionale 



Către



Comisia pentru cultură, arte, mijloace de informare în masă

AVIZ

asupra propunerii legislative privind exercitarea profesiunii de ziarist



În conformitate cu prevederile art.86 din Regulamentul Camerei Deputaţilor, cu adresa nr.33 din 2 aprilie 1997, Comisia pentru drepturile omului, culte şi problemele minorităţilor naţionale a fost sesizată cu dezbaterea şi avizarea propunerii legislative privind exercitarea profesiunii de ziarist, iniţiată de dl.Petre Ţurlea, deputat PUNR.



În urma examinării propunerii legislative respective, în şedinţa din 14 mai 1997, comisia a hotărât respingerea acesteia, pentru următoarele motive:



1. Proiectul propus nu realizează o suficientă corelare cu actele legislative, care, garantând libertatea presei, conţin şi dispoziţii ce reglementează unele aspecte ale exercitării profesiunii de ziarist, fapt ce poate duce, dacă se urmează această cale,  la un anumit exces de legiferare.



2. Propunerea legislativă cuprinde dispoziţii cu caracter restrictiv care limitează accesul persoanelor la profesia de ziarist, stabilind un sistem de criterii discutabile pe fond (vechime, studii) pentru dobândirea calităţii de ziarist.



3. Proiectul prezintă o serie de deficienţe de redactare prin folosirea greşită a unor termeni şi instituţii juridice.



4. Propunerea legislativă instituie proceduri derogatorii privind dreptul la apărare în faţa instanţei penale şi introduce modalităţi noi de constatare şi aplicare a contravenţiilor, ceea ce contravine legislaţiei în vigoare, în special Codului de procedură penală.



5. Prin textul prezentat se propune acordarea unor avantaje pentru ziarişti, care nu sunt reglementate  de legislaţia în domeniu şi nu sunt corelate cu drepturile acordate altor profesiuni liberale.



6. Proiectul cuprinde o serie de dispoziţii insuficient elaborate privind accesul ziariştilor la informaţii de interes public şi răspunderea acestora pentru veridicitatea informaţiilor. Aceste dispoziţii ar trebui să facă obiectul unei legi speciale privind accesul liber la informaţii.



7. Propunerea legislativă cuprinde  unele articole care, prin modul de redactare, aduc atingere dreptului la libertatea de exprimare prevăzută de art.30 din Constituţie.

PREŞEDINTE, 

Marţian Dan 

